Jokerpotten har vokst til 32 millioner!
Suksessen ser ikke ut til å ha noen ende.
Lørdag er Frode Hamre på Leangen for å vinne igjen.
Og det er tungt skyts han sendte av gårde fra stallen i Larvik.
Hestene No Big Deal og Sexy Dirty Money er storfavoritter i hvert sitt løp.
Gode hester med bra navn.
No Big Deal har vunnet de siste løpene så lett, at navnet rett og slett stemmer.
En skulle nesten tro Hamre-teamet valgte hester etter navn.
- He he, nei vi gjør nok ikke det. Men jeg ser den og er enig i at det er bra navn.
Ordet Sexy er etter meg, ler Frode Hamre.
Når han er på Leangen på en lørdag, har han for vane å vinne.
- Ja, jeg har tro på det denne gang også.
Jeg har gode hester med meg, sier han til Dagbladet.
Aller mest tro på seier har han med No Big Deal.
- Jeg ser det slik at alle de andre hestene som starter fra strekposisjon er interessert i en bra rygg.
Litt usikkert er det fordi han er litt stresset i starten.
Jeg har aldri kjørt ham med voltestart. Vi har i alle fall fått et bra startspor. Det er den veien han er vant til å vende opp i Sverige.
Greier jeg bare å kjøre i trav, tror jeg at vi sitter i tet ganske tidlig.
Da tror jeg det er greit, sier Frode Hamre.
Han er også kjent som en dyktig analytiker før han kjører sine løp.
Frode Hamre tror på seier med Sexy Dirty Money også.
- Bakspor på en sprint er aldri noen fordel.
Men han vant på 1.15 på mellomdistanse helt ukjørt sist. Jeg tror det er mer inne.
Det er også en fordel at jeg kommer meg foran Juliano Rags som står på utsiden av min hest i starten. Jeg anser den som den beste ved siden av Sexy Dirty Money, sier Frode Hamre.
Han er i Trondheim for å kjøre tre løp.
Og han kan faktisk godt vinne med alle tre.
Brickbybrick er veldig kjapp bak bilen og tar teten, om Frode Hamre ønsker det.
- Brickbybrick har hatt en lang løpspause, og det er jo alltid litt usikkert.
Men han har fått mye bra trening.
Jeg kan sitte i tet, men det kan være godt med en rygg også.
For han har en veldig bra speed.
- Jeg tar den avgjørelsen på lørdag. Jeg vurderer litt etter varming, og etter de første hundre meterne i løpet. Det avhenger av hva som skjer og hvem som kommer utvendig, avslutter Frode Hamre.